钦定古今图书集成/明伦汇编/官常典/第795卷 > 李愈
## 钦定古今图书集成/明伦汇编/官常典/第795卷 > 李愈

按《金史》本传：“愈字景韩，绛之正平人。业儒术，中正隆
五年词赋进士第，调河南渑池主簿，察廉优等，为平
阳酒副使，迁冀氏令，累迁解州刺史。章宗即位，召授
同知中都路都转运使事，改同知济南府。明昌二年，
授曹王傅，兼同知定武军节度使事。王奉命宴赐北
部，愈从行。还，过京师，表言诸部所贡之马，止可委招
讨司受于界上，量给回赐，务省费以广边储。拟自临
潢至西夏沿边创设重镇十数，仍选猛安谋克勋臣
子孙有材力者，使居其职；田给于军者，许募汉人佃
种，不必远挽牛头粟，而兵自富强矣。”上览其奏，谓宰
臣曰：“愈一书生耳，其用心之忠如是。”以表下尚书省
议。会愈迁同知西京留守，过阙，复上言，以为前表傥
可采，乞断自宸衷。上纳用焉。自是命五年一宴赐，人
以为便。改棣州防御使，未几，授大兴府治中，上谕之
曰：“卿资历应得三品，以是员方阙，而卿能干，故用之，
当知朕意。”北京提刑副使范楫、知归德府事邓俨，各
举愈以自代，由是擢河南路提刑使。上言：“随路提刑
司乞留官一员，馀分”部巡按。又言：“本司见置许州，乞
移治南京为便。”并从之。宪台廉察九路提刑司，以愈
为最。五年，入见，尚书省以闻。上问宰执有何议论，平
章政事守贞曰：“李愈言河决事。”上曰：“愈向陈备御北
边策，言甚荒唐。”守贞曰：“愈于见职甚干。”上曰：“盖以其
敢为耳。”又曰：“李愈论河决事，谓宜遣大臣视护，以慰
人心。”其言良是。明年，改河平军节度使。承安二年，徙
顺义军，奏陈屯田利害，上遣使宣谕，仍降金牌，俾领
其事。四年，召为刑部尚书。先是，刑部尚书阙，上以愈
为可用，令议之。或言愈病，上曰：“愈比陈言，有‘退地千
里而争言其功之语，卿等定恶此人多言耶’？”特召用
之。旧制，陈言者漏所言事于人，并行科罪，“仍给告人
赏。”愈言：“此盖所以防闲小人也。比年以来，诏求直言，
及命朝臣转对，又许外路官言事。此皆圣言乐闻忠
谠之意，请除去旧条，以广言路。”上嘉纳焉。寻为贺宋
正旦副使。泰和二年春，上将幸长乐川，愈切谏曰：“方
今戍卒贫弱，百姓骚然。三叉尤近北陲，𢘆防外患。兼
闻太和宫在两山间，地形狭隘，雨潦遄集，固不若北
宫池台之胜，优游闲适也。”上不从。夏四月，愈复谏曰：
“北部侵我旧疆，千有馀里，不谋雪耻，复欲北幸，一旦
不警，臣恐丞相襄、枢密副使阇母等不足恃也。况皇
嗣未立，群心无定，岂可远事逸游哉！”上异其言。未几，
授河平军节度使，改知河中府事，致仕。泰和六年卒，
年七十二，谥曰“清献。”自著《狂愚集》二十卷。